钦定古今图书集成/明伦汇编/官常典/第659卷 > 梅福
## 钦定古今图书集成/明伦汇编/官常典/第659卷 > 梅福

按《瑞州府志》：“福字子真，寿春人。成帝时为南昌尉。汉
政不纲，王氏擅权，福上书曰：‘方今君命犯而主威夺，
外戚之权，日以益盛。陛下不察其形，愿察其景。建始
以来，日蚀地震三倍，春秋水灾，无与比数，阴盛阳微，
金铁为飞，此何景也’？书上不报，乃弃官隐于洪崖山，
后携妻子隐寓新昌天德乡山中，今因号其山曰尉
山”，田曰“尉田”，墩曰“梅墩”，有桥曰“迎仙桥。”旧有子真宅，
后即其地立观奉之，曰“宅仙观。”立祠祀之，曰“子真祠。”
盖子真之风特立尘表，所至人相敬慕，以为神仙中
人，故目曰“梅仙。”而子真所在，无一不寓其官名姓号，
云“有苗裔存。”